Hóé sal 'n nat Suncorp die Bokke raak? | Maroela Media
Presies hóé nat, weet 'n mens nie. Die verwagting is dat dit Vrydagaand en Saterdagoggend sal reën, en dat dit 'n donderstorm in die oggend mag insluit. Sowat nege millimeter reën word die aand en oggend voor die wedstryd verwag.
Die weer behoort egter teen 13:00 (Brisbane-tyd) die middag op te klaar en teen afskoptyd 20:00 sal die veld hopelik nie meer te nat wees nie, maar darem ook nie kurkdroog nie, glo hulle in Brisbane.
♦ Dit sal die Bokke pas as die veld nie sopnat is nie.
Daar is twee redes dáárvoor. Suncorp word as een van die "vinnigste" velde ter wêreld beskou. Hardlooprugby gedy op dié veld, waarop in sy 26 toetse 'n gemiddelde telling van 49 punte per toets op die veld aangeteken is.
'n Droë veld sal die Wallabies dus pas met hul agterlyn wat moontlik hul sterkste bate is. 'n Effense stadiger veld behoort die Kolisi-hulle dus beter te pas.
Maar nie 'n baie nat veld nie, want dit sal die Bokke se voorspelerkrag in die skrums en dryf- en rolmale help neutraliseer.
Die tweede rede waarom die Bokke 'n effens droër veld ná die reën sal verkies, is Elton Jantjies.
Met die tekens dat Jantjies in die opdrafspan sal wees, ondanks sy gesukkel in Washington teen Wallis en op Nuweland teen Engeland toe dit in albei toetse gereën het, sal 'n nat Wallaby-tuisveld net 'n bykomstige uitdaging vir die Springbokke wees.
♦ Brisbane, waar die toets plaasvind, is in elk geval 'n nagmerrieplek vir die Bokke. Hulle het slegs een uit 11 wedstryde in dié stad teen die Wallabies en net een uit hul sewe probeerslae in die Suncorp-stadion gewen.
Hul gemiddelde wentelling in dié stadion is 27-15. Dit sluit die loesing van 49-0 in 2006 teen die Bokke in, net 'n jaar voordat die Wêreldbeker deur Suid-Afrika gewen is.
Nog 'n Du'Plessis tree na vore
Waarom die beheptheid met ou sukkel Elton wat glad nie inspireer nie ? Is daar werklik niemand anders as Pollard en hy nie…ek is seker Lambie en Lionel Cronje is fiks en kan nader geroep word as daar geen geskikte in SA is nie
Watse springbok voorspeler krag? Almal mors met ons.
Ek kan ook nie sien hoekom hulle Jantjies wil in bring nie. Daar was niks fout met Pollard se spel nie, net sy stelskop werk. Dit kan reggestel word. Hy het nie altyd so swak geskop nie. Is daar neimand anders in die span wat kan skop nie?